In nomine Domini, amen. Anno incarnationis ejusdem millesimo ducentesimo nonagesimo secundo, mense decembris, nos Ysabellis relicta Colini Martini de Sedeloco, nomine meo et nomine tutorio liberorum meorum a dicto Colino procreatorum in minori etate existentium, pro quibus liberis meis manucapio, Johannes quondam filius predicti Colini defuncti, et Johannes dictus Estourdiz, clerici, notum facimus universis presentibus et futuris quod nos, deliberatione provida, sine vi et metu, nomine quo supra, tradimus, concedimus et in hereditatem perpetuam quittamus, nomine permutationis sive excambii, reverendo in Christo patri ac domino, domino Hugoni Dei gratia Eduensi episcopo et ejus successoribus episcopis Eduensibus omne jus et omnem actionem quod et quam habemus, habere possumus et debemus in maeria et jure maerie de Sedeloco, in appendiciis et pertinenciis dicte maerie, et in omni caduco seu eschoeta deffuncti domini Guillermi, quondam majoris de Sedeloco, militis, quod jus et quam actionem acquisivimus ab Hugone filio quondam Johannis dicti Turinin, domicelli, ab Adelina uxore dicti Johannis et ab Ysabella filia quondam domini Guillermi de Arceyo, militis, et ab Peroneto ejusdem Ysabellis marito, quod scambium seu quam permutationem fecimus pro medietate stallorum ac pratelli siti infra ipsa stalla sita in villa de Sedeloco, que fuerunt deffuncti Girardi Carimentran, quam medietatem stallorum et pratelli dictus reverendus et dominus episcopus Eduensis tradidit et cessit nomine predicto. Quare nos predicta Ysabellis, Johannes filius dicti Colini Martini et Johannes dictus Esturdiz de predicto jure maerie nos penitus devestimus, etc. Actum in presencia domini Johannis jurati curie domini ducis Burgundie et coadjutoris Radulphi de Sinemuro, clerici notarii Vietelli, Guidonis Chambellan de Sedeloco, Hugonis de Villers, clerici, Arberti Candellarii de Poilleyo et Bertherii fratris predicti domini Johannis jurati de Ormanceyo, testium ad hoc specialiter vocatorum, anno et mense predictis.